
הנדון: פגמים משפטיים והכללה פסולה של כספים קואליציוניים בתקציב המדינה לשנת 2026
פניות לוועדת הכספים מספר 87, 10 עד 11, 85 עד 86, 65 עד 70, 88 עד 90
סימוכין: פנייותינו מיום 17.5.2026, 2.7.2026
בשם התנועה למען איכות השלטון בישראל, ע"ר (להלן: "התנועה"), אנו מתכבדים לפנות אליכם כדלהלן:‏12 יולי 2026; ‏כ"ז תמוז תשפ"ו


עניינה של פנייה זו בפגמים משפטיים בהקצאה של כספים קואליציוניים בתקציב המדינה לשנת 2026 ובביצוע התקציב ושינויים בו בניגוד לדין, כפי שמפורט בפנייתנו זו שתכליתה מיצוי הליכים. 

I. הכללת כספים קואליציוניים בבסיס התקציב

תקציב המדינה מתגבש מדי שנה על יסוד התקציב הקודם שעבר במדינה ("בסיס התקציב") תוך הוספה ושינויים על גביו. על פי הנחיית היועמ"שית 1.1801, אין לכלול "כספים קואליציוניים" בהיותם כספים המזוהים פוליטית בבסיס התקציב (להלן: "הנחיית המיועמ"שית). כספים קואליציוניים מיועדים, תחת מגבלות מסוימות, להיווסף לתקופת ההסכם הפוליטי בגינו הוקצו בלבד – מבלי שיסתמכו עליהם לגיבוש התקציב העתידי. עוד נקבע בהנחיית היועמ"שית כי יש לקבוע את ייעוד הכספים הקואליציוניים בחוק התקציב ואין לכלול אותם  כסעיפים או תוכניות כלליות אשר יקבע ייעודם בידי הגורמים הפוליטיים לאחר אישור התקציב בכנסת.[footnoteRef:2] קרי, העברת כספים קואליציוניים לבסיס התקציב עומדת בניגוד למכלול הדינים המסדירים וקובעים את המימון הציבורי מאוצר המדינה. [2:  הנחיות היועץ המשפטי לממשלה, הנחייה מספר 1.1801, "יישום הסכמים פוליטיים בעלי משמעות תקציבית" (14.3.2018) (להלן: "הנחיית היועמ"ש"), פסקאות 26-27.] 


בניגוד להנחיית היועמ"שית קיבלה הממשלה שורת החלטות לפיהן כספים קואליציוניים שהיו חלק מתקציב המדינה במשך מספר שנים יומר מעמדם אוטומטית ויהפכו לרכיב קבוע בבסיס התקציב. הממשלה נסמכת, ככל הנראה, על החלטות ממשלה מס' 2824 "צמצום מרבי של הסיווג "כספים ליישום הסכמים קואליציוניים" לקראת גיבוש תקציב שנת 2026"| מיום 4/3/2025 וכן החלטת ממשלה מס' 3560 "הקצאת תקציבים בעקבות בחינת משך שנות הקצאתם של כספים קואליציוניים" מיום 4/12/2025. 

על פי האמור בהחלטת הממשלה 3560 מדובר בלא פחות מ- 302 מיליון ש"ח שהממשלה העבירה לבסיס התקציב ובכך "מילטה" אותם מהצורך לקיים לגביהם את הכללים הקבועים בהנחיית היועמ"שית בעניין זה, ביניהם בחינה משפטית עדכנית ובזמן אמת (סעיף 38 להנחייה) והצגת ההסכם הקואליציוני אשר מכוחו מועברים הכספים (סעיפים 15, 42 - 44 להנחייה). בדיון בוועדת הכספים מיום 8.3.2026 הודיע נציג אגף תקציבים כי בהחלטה זו ובהחלטות ממשלה אחרות נקבע "כלל" לפיו אם כספים קואליציוניים נכללו במשך תקופה בתקציב המדינה, הם יועברו לבסיס התקציב[footnoteRef:3]. ברי כי "כלל" זה הוא הוא פגום ועל פניו אינו עומד באמות המידה של המשפט המינהלי, ובכלל זאת בחובות לפעול על בסיס תשתית עובדתית רלוונטית, לשקול שיקולים רלוונטיים, לפעול בסבירות, לוקה על פניו בשרירותיות ופוגע ותוסר אנושות את עקרון השוויון. [3:  עמ' 140 לפרוטוקול הדיון מיום 8.3.2025 בועדת הכספים. ] 


II. העברת כספים קואליציוניים ללא ייעוד לתכנית כלשהי
בהחלטת הממשלה 3610 מיום 4.12.2025 הקצתה הממשלה סך של 4,995,000,000 ש"ח לצורך יישום הסכמים קואליציוניים. בהחלטת הממשלה 3971 מיום 10.03.2026 קבעה הממשלה את החלוקה של כספים אלה.

בהחלטות הממשלה האמורות נפלו פגמים חמורים. בניגוד לחובה המוטלת על הממשלה לקבוע מראש את ייעוד "הכספים הקואליציוניים" טרם חקיקתו של חוק התקציב לאותה שנה, הרי שסכומים ניכרים ביותר מתוך הכספים הקואליציוניים הוקצו ללא כל ייעוד. כך, למשל, סך של 721 מיליון ש"ח הנקובים בסעיף 9 החלטת הממשלה 3971 נותרו ללא כל ייעוד וזאת בניגוד לסעיפים 49 – 52  להנחיית היועמ"שית.


III. העברת כספים קואליציוניים ללא חוות דעת משפטית 

כעת מתבקשות העברות תקציביות במסגרת בקשות לשינויים בתקציב של מיליוני ש"ח ללא חוות דעת משפטית כנדרש.
בפניה 10 עד 11 מועברים סך של למעלה מ-20 מיליון ש"ח במסגרת הסכמים קואליציוניים לשנת 2025 לרשות לפיתוח חברתי כלכלי של המגזר החרדי לתכנית שנמצאת בחריגה. לבקשה לא צורפה חוות דעת משפטית ונראה שמדובר בפנייה שמתבצעת בדיעבד בניגוד להנחייות היועצת המשפטית לכנסת (כפי שנמסרה בבג"ץ 83080-12-25).
בפניה 88 עד 90 מועברים 223 מיליון ש"ח במסגרת הסכמים קואלציוניים לשנת 2026 למשרד לפיתוח הנגב והגליל. חוות הדעת המשפטית שצורפה מתייחסת לסך של 166 מיליון ש"ח מתוכם. לפיכך אין חוות דעת משפטית מתאימה להעברת יתר התקציבים במסגרת הסכמים קואליציוניים.
בפנייה 85 עד 86 מועברים 34 מיליון ש"ח במסגרת הסכמים קואליציוניים לשנת 2026 לרשות לפיתוח כלכלי של המגזר החרדי ללא חוות דעת משפטית כנדרש בהנחיית היועצת.
בפנייה 65 עד 70 מועברים 190 מיליון ש"ח מתוכם 16 מיליון כספים קואליציוניים. על פי חוות הדעת שצורפה 10 מיליון מוקצים לסלי מזון בהתאם לחוות דעת קודמת שלא צורפה. לא ברור מהפנייה האם נקבעו קריטריונים לחלוקה כנדרש בבג"ץ 6371/23 שכן משרד הרווחה לא פירסם קריטריונים כנדרש. במצב דברים זה קיים חשש שהחלוקה מתבצעת בניגוד להוראות הדין.

IV. הפרת החובה כי הצעת התקציב תהא מפורטת והסתרת הוצאות מהותיות ידועות וצפויות בסעיפי רזרבה

זאת ועוד, סכומים ניכרים מתוך הכספים הקואליציוניים וכן כספים המצויים בבסיס התקציב אינם כוללים פירוט מספיק באשר לייעודם.

הצעת תקציב המדינה למשרד ראש הממשלה לוקה בחוסר פירוט קיצוני, שעולה כדי הפרת הציוויים החוקתיים הקבועים בהוראות סעיף 3(א)(2) ו-(ב)(2) לחוק יסוד: משק המדינה: "התקציב יהיה לשנה אחת ויביא את הוצאות הממשלה הצפויות והמתוכננות" ו-"הצעת חוק התקציב תהיה מפורטת".

1.1. כפי שפירטנו כך, למשל, 1.275 מיליארדי שקלים עתידים להיות מוקצים לטובת "קידום פרויקטים ברשויות המקומיות" כיוצא בהחלטת ממשלה 3612, מבלי שמהות ייעוד הפרויקטים ברורה כלל.[footnoteRef:4]  [4:  כאמור בהחלטת ממשלה מספר 3612 של הממשלה מיום 04.12.2025.] 

1.2. 88.7 מיליוני שקלים אשר עתידים להיות מוקצים לטובת סעיף "הוצאות פיתוח אחרות" כתכנית ל"עתודה להסכמים קואליציונים".[footnoteRef:5]   [5:  הצעת חוק התקציב לשנת הכספים 2026, סעיף 83.06.05.] 


V. חלוקת הכספים הקואליציוניים אינה תומכת במפעלים המיטיבים עם הציבור הרחב
חלוקת כספים המוגדרים ככספים קואליציוניים כפופה בדין למספר חובות, בהן: תמיכה ב"מפעלים המיטיבים עם הציבור הרחב",[footnoteRef:6] חלוקה באופן שוויוני בלבד;[footnoteRef:7] הימנעות מהכללתם לבסיס התקציב;[footnoteRef:8] ואי הותרתו בתכניות[footnoteRef:9] כלליות לשם קביעת ייעודם בידי גורמים פוליטיים במהלך שנת התקציב;[footnoteRef:10] ועוד.  [6:  הנחיית היועמ"ש, ראו לעיל ה"ש 9, סעיף 2; ראו לעניין זה הדיון ב"המשפט הקונסטיטוציוני של מדינת ישראל" אמנון רובינשטיין וברק מדינה, הוצאת שוקן, מהדורה חמישית, כרך א, עמודים 636 637, וכן נילי כהן, ההסכם הפוליטי, המשפט, כרך א' 59 (1993), עמודים 66-73. ]  [7:  הנחיית היועמ"ש, ראו לעיל ה"ש 9, סעיף 38. ]  [8:  הנחיית היועמ"ש, ראו לעיל ה"ש 9, סעיף 26.]  [9:  כלומר, תת תתי סעיפי תקציב ראשיים בתקציב המדינה.]  [10:  הנחיית היועמ"ש, ראו לעיל ה"ש 9, סעיף 27.] 


נראה ש"החלטת יישום הסכמים קואליציונים בשנת כספים 2026" אינה מחלקת את מרבית מיליארדי השקלים בכספים קואליציוניים שתוארו לעיל באופן ה"תומך במפעלים המיטיבים עם הציבור הרחב", או "באופן שוויוני בלבד" כלשון הנחיית היועמ"ש.[footnoteRef:11] נהפוך הוא, מרבית הכספים מיועדים לתמיכה בסקטורים המזוהים פוליטית עם הקואליציה, בדגש על הטבות המיועדות למפלגות המייצגות את הציבור החרדי.  [11:  ראו לעיל פסקה 13.] 



VI. לא הוצגו ההסכמים הקואליציוניים מכוחם חולקו הכספים
הוראת סעיף 1 לחוק הממשלה, התשס"א-2001 קובעת הסדר ברור לגבי הצגת ופרסום הסכמים, בין היתר "בקשר להצבעה על חוק התקציב".
הממשלה לא הציגה כל הסכם בקשר להצבעה על חוק התקציב לשנת 2026, חרף העובדה שנכללו בה כספים קואליציוניים בהיקף חריג וחסר תקדים.
מצב הדברים הוא חמור עוד יותר, נוכח העובדה שככל הידוע, חלק מן ההסכמים שנעשו בקשר להצבעה על חוק התקציב נעשו עם סיעות בכנסת שאינן נמנות עם הקואליציה, ופרטי ההסכם נותרו נסתרים מן הציבור כמו גם מהכנסת עצמה.
מצב הדברים מעורר חשש כבד כי ההסכמים שנעשו עלולים להיות נגועים באי חוקיות מובהקת, למשל בקשר לתקצוב הוצאות ממשלה שנועדו לעקוף את פסק הדין בבג"צ 6198/23 התנועה למען איכות השלטלון בישראל נ' ממשלת ישראל (25.6.2024).

VII. העדר פיקוח פרלמנטרי אפקטיבי על ביצוע חוק התקציב ופגמים בבקשות נוספות

ועדת הכספים היא הגוף האמון על אישור תקציב המדינה ופיקוח על ביצועו[footnoteRef:12]. הכללת כספים משמעותיים בסעיפי הרזרבה מתוך מטרה להעבירם בהמשך לייעדם האמיתי מסכלת את התכלית של חקיקת חוק תקציב ואת היכולת של ועדת הכספים לפקח על ביצועו.  [12:  בג"ץ 19764-01-25 סיעת הדמוקרטים בראשות יאיר גולן נ' ועדת הכספים של הכנסת (27.7.2025).] 


מן האמור עולה יותר מחשש כי הממשלה העבירה את חוק התקציב מתוך ידיעה ברורה שסכומים נכבדים יימצאו את ייעדם חודשים ארוכים לאחר חקיקתו וזאת כדי לעקוף את הליך החקיקה הסדור המאפשר לכנסת לפקח אחר הממשלה. כבר נקבע כי אין לאפשר לשר האוצר שימוש בסעיפים רזרבה כ"מסלול עוקף" לחוק התקציב[footnoteRef:13]. על תפקיד הפיקוח של ועדת הכספים על תקציב המדינה נקבע כבר בעבר כי: [13:  בג"ץ 19764-01-25‏ ‏ סיעת הדמוקרטים בראשות יאיר גולן נ' ועדת הכספים של הכנסת (נבו, 27.7.2025)] 

"ועדת הכספים אינה אמורה להיות 'חותמת גומי' המאשרת את החלטות שר האוצר ללא הפעלת שיקול דעת עצמאי [...] היא חלק מאמצעי הפיקוח של הכנסת על הממשלה [...] במסגרת הפעלת שיקול דעתה של הוועדה, עליה לבחון את היקפה של ההעברה המבוקשת ואת טיבה. מעל לכל, הדיון בוועדת הכספים צריך להיות אפקטיבי, ולשם כך על הוועדה לקבל את מלוא המידע הדרוש מבעוד מועד ולגבש כלים מתאימים שיסייעו בידה בנושא [...] ראשית כאמור לעיל, אין בכוחן של העברות תקציביות לפרוץ את מסגרת התקציב הכוללת או ליצור שינוי רוחבי ומהותי בתקציב הקיים. שנית, אין מחלוקת כי לא ניתן לבצע העברות תקציביות המשקפות הוצאות צפויות ומתוכננות."[footnoteRef:14] [14:  בג"ץ 8749/13 חה"כ סתיו שפיר נ' שר האוצר (נבו 13.8.2017).] 


זאת ועוד, בפניה 87 מועברים 40 מיליון ש"ח לתקצוב מוסדות ציבוריים שהכנסותיהם מתרומות נפגעו בעקבות "שאגת הארי" במסגרת סעיף 3א לחוק יסודות התקציב. לא פורט מהו מבחן התמיכה והאם פורסם ומתי.

פניה זו נעשית למיצוי ההליכים, מתוך כוונה לתת לכם האפשרות לבחון את פעולותיכם. לפיכך נבקש לקבל תגובתכם העניינית ללא דיחוי בשים לב לפניותינו הקודמות בעניין. 



בברכה,
[image: תמונה שמכילה שרטוט, שחור, טקסט, שחור ולבן

תוכן בינה מלאכותית גנרטיבית עשוי להיות שגוי.]
[image: Ink 1, Shape]


	ז'קלין ברכה, עו"ד
האגף הכלכלי
התנועה לאיכות השלטון
	
	
	יניב גולדברג, עו"ד
ראש האגף הכלכלי
התנועה לאיכות השלטון





העתקים:
עו"ד דודי קופל – יועמ"ש משרד האוצר.
חברי ועדת כספים.

